*****

ΚΑΝΟΝΙΣΜΟΣ (ΕΟΚ) αριθ. 2591/84 ΤΗΣ ΕΠΙΤΡΟΠΗΣ

της 12ης Σεπτεμβρίου 1984

περί εφαρμογής της αποφάσεως αριθ. 1/84 της Επιτροπής Τελωνειακής Συνεργασίας ΑΚΕ-ΕΟΚ περί παρεκκλίσεως από τον ορισμό της έννοιας «καταγόμενα προϊόντα» ή «προϊόντα καταγωγής» για την αντιμετώπιση της ειδικής περιπτώσεως της Νήσου Μαυρικίου όσον αφορά την παραγωγή της σε κονσέρβες τόνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 81/968/ΕΟΚ του Συμβουλίου της 24ης Νοεμβρίου 1981 περί εφαρμογής των παρεκκλίσεων από τον ορισμό της έννοιας « καταγόμενα προϊόντα» ή «προϊόντα καταγωγής» στα πλαίσια της δεύτερης συμβάσεως ΑΚΕ-ΕΟΚ (1),

Εκτιμώντας:

ότι η Επιτροπή Τελωνειακής Συνεργασίας ΑΚΕ-ΕΟΚ, που συνεστήθη από τη δεύτερη σύμβαση ΑΚΕ-ΕΟΚ, η οποία υπεγράφη στη Λομέ στις 31 Οκτωβρίου 1979, εξέδωσε, σύμφωνα με το άρθρο 28 παράγραφος 3 και το άρθρο 30 παράγραφος 1 του πρωτοκόλλου 1 αυτής της συμβάσεως, την απόφαση αριθ. 1/84 περί παρεκκλίσεως από τον ορισμό της έννοιας «καταγόμενα προϊόντα» ή «προϊόντα καταγωγής» για την αντιμετώπιση της ειδικής περιπτώσεως της Νήσου Μαυρικίου όσον αφορά την παραγωγή της σε κονσέρβες τόνου·

ότι είναι αναγκαίο, σύμφωνα με το άρθρο 33 του εν λόγω πρωτοκόλλου 1, να ληφθούν τα μέτρα που συνεπάγεται η εκτέλεση αυτής της αποφάσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 1/84 της Επιτροπής Τελωνειακής Συνεργασίας ΑΚΕ-ΕΟΚ, που προσαρτάται στον παρόντα κανονισμό, εφαρμόζεται στην Κοινότητα.

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1984 μέχρι τις 28 Φεβρουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Σεπτεμβρίου 1984.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 354 της 9. 12. 1981, σ. 30.

ΑΠΟΦΑΣΗ αριθ. 1/84 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ

της 31ης Ιουλίου 1984

περί παρεκκλίσεως από τον ορισμό της έννοιας «καταγόμενα προϊόντα» ή «προϊόντα καταγωγής» για την αντιμετώπιση της ειδικής περιπτώσεως της Νήσου Μαυρικίου όσον αφορά την παραγωγή της σε κονσέρβες τόνου

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ,

Έχοντας υπόψη:

τη δεύτερη σύμβαση ΑΚΕ-ΕΟΚ η οποία υπεγράφη στη Λομέ στις 31 Οκτωβρίου 1979, καλούμενη στο εξής «σύμβαση»,

Εκτιμώντας: αριθ. ότι το άρθρο 30 του πρωτοκόλλου 1 της σύμβασης περί του ορισμού της έννοιας «καταγόμενα προϊόντα» ή « προϊόντα καταγωγής» και των μεθόδων διοικητικής συνεργασίας προβλέπει την παραχώρηση, από την Επιτροπή Τελωνειακής Συνεργασίας, παρεκκλίσεων από τους κανόνες καταγωγής, ιδίως για να διευκολυνθεί η ανάπτυξη των υφισταμένων βιομηχανιών ή η εγκατάσταση νέων·

ότι τα κράτη της Αφρικής, Καραϊβικής και Ειρηνικού (ΑΚΕ) έχουν υποβάλει αίτηση της κυβερνήσεως της Νήσου Μαυρικίου για την παραχώρηση παρέκκλισης από τον ορισμό που περιλαμβάνει το πρωτόκολλο αυτό όσον αφορά τις κονσέρβες τόνου που παράγει το κράτος αυτό·

ότι, για να διατηρηθεί η υπάρχουσα βιομηχανία αλιείας και να ληφθούν τα απαραίτητα μέτρα ώστε να αποκτήσουν τα τελικά προϊόντα το χαρακτηρισμό των καταγόμενων προϊόντων, παραχωρήθηκε στη Νήσο Μαυρικίου παρέκκλιση από τον ορισμό που αναφέρεται στο πρωτόκολλο 1, όσον αφορά τις κονσέρβες τόνου, από την 1η Αυγούστου 1982 μέχρι τις 31 Ιουλίου 1984·

ότι η Νήσος Μαυρικίου έχει ήδη αγοράσει σκάφος ώστε να εφοδιάσει με ιχθύς την κονσερβοποιία της για την παραγωγή κονσέρβας τόνου·

ότι αν και οι ποσότητες που αλιεύει το σκάφος αυτό αυξάνονται σταθερά, δεν είναι επαρκείς για να εφοδιάσουν τις βιομηχανίες κονσέρβας με τόνο· ότι η οικεία επιχείρηση προτίθεται να χρησιμοποιήσει στα επόμενα τρία χρόνια δεύτερο σκάφος, σε περίπτωση που δεν είναι δυνατόν να εξασφαλιστούν νέοι πόροι ιχθύων καταγωγής Νήσου Μαυρικίου·

ότι η Νήσος Μαυρικίου δεν ήταν σε θέση να προμηθευτεί επαρκείς ποσότητες ιχθύων καταγωγής άλλων κρατών ΑΚΕ· ότι η βιομηχανία παραγωγής κονσέρβας της Νήσου Μαυρικίου πρέπει να έχει τη δυνατότητα να χρησιμοποιήσει ποσότητες τόνου από τρίτες χώρες για να διατηρήσει τις εξαγωγές της κονσέρβας τόνου προς την Κοινότητα·

ότι η Νήσος Μαυρικίου για να καλύψει τις ανάγκες της σε τόνο, για τις βιομηχανίες παραγωγής κονσέρβας, είναι δυνατό να προμηθευτεί ένα μέρος του από άλλες αναπτυσσόμενες χώρες· ότι, σύμφωνα με το άρθρο 30 παράγραφος 5 του πρωτοκόλλου 1, για την εξέταση αίτησης παρεκκλίσεως θα πρέπει να ληφθεί ιδιαίτερα υπόψη η δυνατότητα αυτή·

ότι πρέπει, υπ' αυτούς τους όρους, να παραχωρηθεί στη Νήσο Μαυρικίου προσωρινή παρέκκλιση από τον ορισμό της έννοιας « καταγόμενα προϊόντα» ή «προϊόντα καταγωγής»,

ΑΠΟΦΑΣΙΖΕΙ:

Άρθρο 1

Κατά παρέκκλιση από τις ειδικές διατάξεις του πίνακα Α του παραρτήματος ΙΙ του πρωτοκόλλου 1, οι κονσέρβες τόνου που υπάγονται στην κλάση ex 16.04 του Κοινού Δασμολογίου και παράγονται στη Νήσο Μαυρικίου από τόνο καταγωγής άλλων αναπτυσσόμενων χωρών, θεωρούνται καταγωγής Νήσου Μαυρικίου υπό τις προϋποθέσεις που αναφέρονται στην παρούσα απόφαση.

Άρθρο 2

Η παρέκκλιση που προβλέπεται στο άρθρο 1 αφορά ποσότητα 600 τόνων κονσέρβας τόνου που υπάγεται στην κλάση ex 16.04 του Κοινού Δασμολογικού και εξάγεται από τη Νήσο Μαυρικίου από την 1η Αυγούστου 1984 μέχρι τις 28 Φεβρουαρίου 1985.

Άρθρο 3

Οι αρμόδιες αρχές της Νήσου Μαυρικίου θεσπίζουν τις αναγκαίες διατάξεις για να εξασφαλίσουν ότι ο τόνος από τον οποίο παρασκευάζονται οι κονσέρβες τόνου, που αναφέρονται στο άρθρο 1, κατάγεται από άλλες αναπτυσσόμενες χώρες. Οι αρχές αυτές εξασφαλίζουν, επίσης, τον ποσοτικό έλεγχο των εξαγωγών των προϊόντων που αναφέρονται στο άρθρο 2 και αποστέλλουν, ανά τρίμηνο, στην Επιτροπή κατάσταση σχετική με τις ποσότητες για τις οποίες θα έχουν εκδοθεί τα πιστοποιητικά κυκλοφορίας EUR 1 βάσει της παρούσας απόφασης.

Άρθρο 4

Τα κράτη ΑΚΕ, τα κράτη μέλη και η Κοινότητα έχουν την υποχρέωση, στο βαθμό που τους αφορά, να λαμβάνουν τα μέτρα που απαιτούνται για την εκτέλεση της παρούσας απόφασης.

Άρθρο 5

Η παρούσα απόφαση αρχίζει να ισχύει την ημέρα εκδόσεώς της.

Εφαρμόζεται από την 1η Αυγούστου 1984 μέχρι τις 28 Φεβρουαρίου 1985.